બોલિવૂડના દિગ્ગજ ફિલ્મ મેકર કરણ જોહર ફરી એક વાર પોતાની નવી રોમેન્ટિક ફિલ્મ ‘અય દિલ હૈ મુશ્કિલ’ને લઈને તૈયાર છે. અા ફિલ્મ બનતા અને વણસતા સંબંધો અને ભાવનાઅોની કહાણી છે. ત્રણ વર્ષ બાદ કરણ જોહર એક નિર્દેશકના રૂપમાં પરદા પર પાછો અાવ્યો છે. અા પહેલાં ૨૦૧૨માં અાલિયા ભટ્ટ, સિદ્ધાર્થ મલ્હોત્રા અને વરુણ ધવનને લઈને ‘સ્ટુડન્ટ અોફ ધ યર’ ફિલ્મનું નિર્માણ કર્યું હતું. અા ફિલ્મનું મુખ્ય અાકર્ષણ રણબીર કપૂર અને અૈશ્વર્યા રાયની જોડી છે. અેવું પહેલી વાર બન્યું છે જ્યારે ૪૨ વર્ષની અૈશ્વર્યા રાય ૩૪ વર્ષના રણબીર કપૂર અને અનુષ્કા શર્મા સાથે કામ કરી રહી છે એટલું જ નહીં, અૈશ્વર્યા પહેલી વાર કરણ જોહર સાથે કામ કરી રહી છે. કરણે ૧૯૯૮માં ‘કુછ કુછ હોતા હૈ’, ૨૦૦૧માં ‘કભી ખુશી કભી ગમ’ અને ૨૦૦૬માં ‘કભી અલવિદા ના કહના’ જેવી ફિલ્મોમાં અૈશ્વર્યાને સાઈન કરવાની કોશિશ કરી હતી, પરંતુ તેમ થઈ શક્યું ન હતું.